Paul Onuachu, Rilwan Hassan og Rasmus Nissen scorede målene for FC Midtjylland, der slog SønderjyskE 3-1 og overtog tredjepladsen.

Der var dyst om tredjepladsen i Superligaen, da FC Midtjylland bød SønderjyskE op til dans. Janus Drachmann startede mod sin tidligere klub, mens man hos sønderjyderne var tvunget til en ændring i sidste øjeblik.

Troels Kløve måtte nemlig udgå under opvarmningen på grund af et slag på anklen, og i stedet startede Marcel Rømer, der lidt overraskende var blevet bænket i første omgang.

FC Midtjylland fik kampens første mulighed, men et indlæg af Rasmus Nissen nåede aldrig helt frem til Paul Onuachu. I den anden ende var især Christian Greko Jakobsen livlig, men der skulle en halv time, før det første mål faldt.

Det var FC Midtjylland, der bragte sig i front. Paul Onuachu fik plads i feltet, og her kunne angriberen heade bolden ind til 1-0 efter et præcist indlæg fra Nissen.

Kort før pausefløjt fik midtjyderne en trippelchance. Først blev Mikkel Duelunds forsøg blokeret, inden Onuachu prøvede, og Duelund igen fik muligheden. SønderjyskE holdt dog akkurat stand i situationen og fik kæmpet sig til pause uden yderligere scoringer imod.

FC Midtjylland fortsatte dominansen efter pausen, men SønderjyskE kom dog en anelse længere frem på banen, især forsøgte de sig via kanterne.

Men i stedet blev det 2-0 til FC Midtjylland efter knap en time. Mikkel Duelund fandt Jonas Borring, der lagde den skråt tilbage i feltet. Her kom Rilwan Hassan til bolden, som han sparkede ind til 2-0.

SønderjyskE var tæt på at komme tilbage i opgøret med et kvarter igen, men Simon Poulsens forsøg tog stolpen.

Bare et par minutter senere lukkede FC Midtjylland så kampen. Rasmus Nissen kronede en glimrende kamp med et mål fra spids vinkel til 3-0.

SønderjyskE fik reduceret kort efter, da Marko Mitrovic opfangede en løs bold i feltet og bankede den ind til 3-1.

Tættere på kom sønderjyderne dog ikke, og med sejren rykker FC Midtjylland op på tredjepladsen, som Lyngby dog kan snuppe igen, hvis de vinder over Brøndby.